Omdat sy vorige eienaar hom te veel gevoer het, is Bronson ’n enorme jong kat; nou volg die wêreld sy dieetreis.
Want Bronson is geen veergewigkat wat in ’n oulike bolletjie kan opkrul terwyl jy televisie kyk nie. Die grootman laat trouens vir Garfield, wat in die strokiesprente so lekker aan lasagne weglê, soos ’n pikkie lyk wat aan tuna knibbel.
Maar die potjierol se dae van vraatsug is nou iets van die verlede. Die gemmermonster is op ’n streng dieet en die internet slurp die besonderhede oor sy dieetreis soos ’n bak vars room op.
“Baie van sy volgelinge is bereid om hul wenke oor gewigsverlies by katte te deel en dit is ook ’n plek waar ons hul idees kan oordra. Dit is belangrik dat katte stadig gewig verloor, anders kan hulle ’n lewersiekte opdoen wat dodelik kan wees.”
Op drie jaar het Bronson die skaal op 15 kg getrek; dubbel die gewig van ’n gesonde volgroeide kat. Sy maagomtrek was ’n verstommende 81 cm.
Bronson se vorige eienaar was ’n bejaarde vrou wat nie baie beweeglik was nie en hom te veel gevoer het. Toe sy sterf, is Bronson na die skuiling gebring.